( 29 ธ.ค.49) นายสุวิทย์ ยอดมณี รัฐมนตรีว่าการกระทรวงการท่องเที่ยวและกีฬา แถลงผลงานในรอบปี 2549 โดยกล่าวว่า ในด้านการท่องเที่ยว ตั้งเป้าเพิ่มนักท่องเที่ยวคุณภาพ มากกว่าเชิงปริมาณ เน้นสร้างการรับรู้ด้านศิลปวัฒนธรรม มิตรภาพที่ดี โดยนักท่องเที่ยวคุณภาพ จะหมายถึงนักท่องเที่ยวที่รักษาสิ่งแวดล้อม ไม่ทำลายแหล่งท่องเที่ยว โดยปี 2550 มีงบประมาณที่ใช้ในการทำการตลาดด้านการท่องเที่ยว กว่า 4,037 ล้านบาท เพิ่มขึ้นจากปีก่อน 150 ล้านบาทวางเป้าหมายสนับสนุนชุมชนท้องถิ่นทั่วประเทศ พัฒนาให้เป็นแหล่งท่องเที่ยว รองรับการขยายตัวของตลาดนักท่องเที่ยวทั่วโลก โดยเฉพาะการพัฒนาห้องน้ำตามแหล่งท่องเที่ยวให้มีความสะอาดมากยิ่งขึ้น พร้อมส่งเสริมให้คนไทยเที่ยวในประเทศมากขึ้น ส่วนด้านการกีฬาจะเชื่อมโยงกับการท่องเที่ยวด้วย ซึ่งประมาณช่วงเดือนพฤศจิกายน จะมีการจัดรายการแข่งขันมาราธอนเฉลิมพระเกียรติ ซึ่งจะมีนักกีฬาจากทั่วโลกเข้าร่วมการแข่งขันไม่ต่ำกว่า 5 หมื่นคน คาดว่าจะมีนักท่องเที่ยวเข้ามาชม และเชียร์กีฬาไม่ต่ำกว่า 1 แสนคน ซึ่งจะนำรายได้เข้าประเทศได้มหาศาล  นายสุวิทย์ ยังกล่าวถึงงานมหกรรมพืชสวนโลก ราชพฤกษ์ 2006 ที่จะปิดให้ประชาชนมาท่องเที่ยวในวันที่ 31 มกราคมปี2550 ด้วยว่า ได้ตั้งคณะทำงานร่วม กับกระทรวงเกษตร ที่จะยืดเวลาให้นักท่องเที่ยวได้เข้าชมต่อเนื่องไปจนถึงปลายปี 2550 เพื่อเป็นการเฉลิมฉลองเนื่องในวโรกาสที่พระบาทสมเด็จพระเจ้าอยู่หัวจะทรงมีพระชนมพรรษา 80พรรษาอีกด้วย อย่างไรก็ตามการปรับแผนการท่องเที่ยวต่างๆนั้น จะเป็นการปูพื้นให้รัฐบาลชุดต่อไปได้สานต่อในการพัฒนาตลาดการท่องเที่ยวของประเทศไทย
นายสุวิทย์ ยอดมณี นายสุวิทย์